Преюдициално запитване, отправено от Софийски градски съд (България) на 12 април 2023 година – наказателно производство срещу СС, ИП, ЗИ, ДД и ХЯ
(Дело C-229/23, ХЯ и др. )
Език на производството: български
Запитваща юрисдикция
Софийски градски съд
Подсъдими
СС, ИП, ЗИ, ДД и ХЯ
Преюдициални въпроси
Чл.15 ал.1 от Директива 2002/581 вр. чл.47 ал.2 от Хартата, както е разтълкуван от Съда на ЕС в Решение от 16.02.2023 г по С-349/212, разгледан в светлината на съображение 11 от Директивата, на чл.52 ал.1, чл.53 от Хартата и на принципа на равностойност следва ли да се тълкува като задължаващ национална юрисдикция:
-    да остави без приложение национален закон (чл.121 ал.4 от Конституцията, чл.174 ал.4 НПК и чл.15 ал.2 ЗСРС), както и тълкуването на чл.8 ал.2 ЕКПЧ, направено от ЕСПЧ по д №70078/12, които изискват изрично и писмено мотивиране на съдебното разрешение (за слушане, записване и съхранение на телекомуникационни съобщения без съгласието на потребителите), независимо от наличието на мотиви в искането, въз основа на което е дадено разрешението, като основание за оставянето без приложение е възможността при съвместен прочит на искането и разрешението да се установят 1) точните причини, поради които съдът е преценил, предвид фактическите и правните обстоятелства по случая, че законовите изисквания са спазени и 2) за кое лице и кой комуникатор е дадено съдебното разрешение;
-    да остави без приложение или да тълкува съответно национален закон (чл.105 ал.2 НПК), в онази негова част, която изисква спазване на националните процесуални правила (в случая чл.174 ал.4 НПК и чл.15 ал.2 ЗСРС), при преценка дали следва да се изключат процесните телекомуникационни съобщения от доказателствата, вместо което да приложи правилото, установено в Решение от 16.02.2023 г по С-349/21.
____________
1 Директива 2002/58/ЕО на Европейския парламент и на Съвета от 12 юли 2002 година относно обработката на лични данни и защита на правото на неприкосновеност на личния живот в сектора на електронните комуникации (OB L 201, 2002 г., стр. 37; Специално българско издание: глава 13, том 36, стр. 63)
1 ECLI:EU:C:2023:102